
La meva vinculació amb la lluita 
migrant va començar l'any 2003, 
quan em trobava fent un treball de 
recerca d'antropologia a Lleida sobre 
el mercat de treball en l'agricultura. 
Històricament, l'agricultura de 
Lleida s'ha nodrit de mà d'obra 
migrant de diverses procedències, 
per les tasques de recol·lecció de la 
fruita dolça. Cada campanya de la 
fruita hi havia molta conflictivitat 
social caracteritzada per situacions 
de treball molt precàries amb 


persones que treballaven amb i 
sense contracte, en situacions 
d'extrema vulnerabilitat i 
explotació. També hi havia casos de 
racisme quotidià, que havien cansat 
a la població magrebina i de l'Àfrica 
negra i que als anys anteriors havien 
desembocat en vagues i conflictes 
laborals. Durant aquest treball, vaig 
observar que s'havien anat 
substituint els treballadors rurals 
africans i del Magreb per persones 
de Llatinoamèrica i Europa de l'Est. 
Tot aquest procés anava 
acompanyat de discursos 
culturalistes i racistes sobre la mà 
d'obra ja que els empresaris 


consideraven que la gent 
llatinoamericana i de Polònia o 
Romania eren més indicades pel 
treball i culturalment menys 
conflictives. 

Posteriorment, em vaig connectar 
amb la lluita dels "sense papers" a 
Barcelona, els quals, després de les 
"tancades" de 2001, al 2005 van 
protagonitzar un altre cicle de 
tancaments a esglésies, per forçar 
diferents processos de 

regularització. Vaig seguir 
connectada amb la situació fins al 
2009, quan vaig fer un treball 
d'investigació en el qual vaig 
recuperar el treball que havia fet fins 


aquell moment, per veure què 
succeïa al camp de Lleida amb les 
poblacions treballadores del camp. 
En paral·lel amb l'interès més 
acadèmic, vaig començar a treballar 
políticament a espais més 
autònoms -el lloc d'on jo venia- per 
treballar el tema de la migració des 
d'un punt activista, vinculant-me 
directament amb la lluita contra els 
Centres d'Internament per a 
Estrangers (CIEs) a Barcelona amb el 
col·lectiu Te Kedas Donde Kieras 
(TKDK). Vam estar treballant molt 
dur contra els CIEs, inclús abans de 
la campanya Tanquem els CIEs, ja 
que havíem començat a fer 


concentracions davant el CIE de 
Zona Franca, a reunir-nos amb les 
famílies, a fer denúncies públiques, 
etc. Aquesta lluita va anar creixent i 
s'hi van anar sumant més 
col·lectius. 

A l'estiu del 2011, jo feia treball de 
camp d'antropologia pel doctorat. 
Estava a Lleida i la zona de les 
recol·leccions agrícoles fent 
entrevistes i observació etnogràfica. 
A mitjans de juny, un jove africà 
temporer va «morir» d'un atac de cor 
durant un registre policial i va 
destapar-se que un membre de la 
guàrdia urbana l'assetjava 
constantment, acusant-lo de camell, 


quan ell era temporer i estava malalt 
del cor. A més, aquest guàrdia ho 
sabia i continuava assetjant-lo a 
l'alberg municipal, fins que un dia 
durant un registre policial, li va 
agafar un atac de cor. Els seus 
companys i la gent africana estaven 
indignadíssims, perquè entenien 
que l'havia matat la policia. Vam 
investigar i denunciar el cas i els 
abusos policials racistes que es 
vivien durant les campanyes 
agrícoles, Fèiem torns de vigilància 
per evitar els abusos de la policia 
amb la gent temporera que 
pernoctava als carrers. Amb 
persones migrades del Casc Antic, 


temporers africans joves i activistes 
vam organitzar l'Assemblea Tot 
Color. Era l'any del 15M i es va crear 
un espai interessant de lluita, per 
denunciar els abusos que sofrien, la 
seva situació nòmada, sense drets, 
ni documentació, i com se'ls 
utilitzava durant les campanyes: 
sense allotjament garantit, i amb 
explotació i incertesa laboral 
constants. Se'ls feia servir com a 
reserves per si es necessitaven, però 
ni ajuntaments dels municipis 
fruiters, ni el de Lleida, ni 
empresaris, ni pagesos, ni policia, els 
volien al carrer. La política que 
s'aplicava, i s'aplica, era repressiva. 


Després van tenir lloc més morts a 
dins del CIE de Zona Franca, com la 
de l'Idrissa Diallo 1 al 2012. Des del Te 
Kedas Donde Kieras, vam 
reivindicar els dos casos i vam 
denunciar-los públicament. Aquest 
fet ens va fer connectar la lluita 
contra els CIEs amb altres 
dimensions relacionades amb 
l'explotació laboral i l'exclusió de 
col·lectius de treballadors en 
situació d'irregularitat. Vam veure 
que era una mateix engranatge, on 
es connectava deportació i sistema 
d'explotació econòmica. Que 


Consulteu el documental disponible a http://catalanfilms.cat/es/producciones/idrissa- 
cronica-de-una-muerte-cualguiera 

l'objectiu era mantenir a la gent 
disciplinada i disponible. Amb 
aquest col·lectiu també vam obrir el 
meló dels privilegis i del racisme 
interioritzat que tenim les 
euroblanques i els nostres 
col·lectius i vam intentar treballar- 
ho i fer autocrítica. Aquest curro 
intern em va fer aprendre molt i 
entendre les posicions de privilegis 
que tinc, algo que podria constatar i 
experimentar posteriorment 

marxant a Llatinoamèrica, i que em 
passa actualment. 

Després d'això, vaig marxar a 
Colòmbia amb una beca de doctorat 
d'antropologia, cosa que em va 


permetre mirar la migració des del 
punt de vista de les famílies i de les 
persones que es quedaven. Vaig 
anar a viure a zones rurals del Cauca 
i Narino amb les famílies de les 
persones que havien estat 
reclutades per a l'agroindústria de la 
fruita a Lleida. Vaig poder veure la 
migració des d'una altra perspectiva: 
la de l'altra banda. És la de les 
remeses, els projectes de vida 
col·lectius i no només individuals, 
l’organització de les cures i el rol de 
les dones en origen, així com els 
imaginaris locals amb relació a 
emigrar a Europa, els desitjós 
d'ascens socials i millorar la vida i 

els esquemes i pràctiques de 
dominació colonial que es 
reprodueixen durant els processos 
de reclutament de persones per anar 
a treballar a Europa. En tornar va ser 
quan va esclatar "la crisi dels 
refugiats" i em vaig ficar amb la gent 
del Punt de Suport. Sempre he estat 
en aquesta doble situació: amb un 
interès acadèmic i activista; 
connectada amb Lleida i Barcelona; 
intentant mirant des de diferents 
punts de vista. 

Presentació: història recent i 
activitat 


n 


La idea inicial del Punt de Suport a 
les Persones Migrades era la de 
crear un espai de trobada entre 
persones activistes i persones 
refugiades. Quan va començar el 
"boom" de l'èxode sirià, vam tenir la 
necessitat de saber si es feia alguna 
cosa a Barcelona i intervenir en 
aquest aspecte. Des del 2015, el Punt 
ha anat canviant i ha tingut 
diferents èpoques. Vam començar a 
reunir-nos al Casc Antic de 
Barcelona. En aquest moment la 
idea era la de generar un espai 
informal on poder fer un intercanvi 
d'informació i establir un espai de 
solidaritat, enfocat cap a la llibertat 

de moviment de les persones que 
anàvem coneixent. 

La situació de Barcelona no va ser 
com el que va ocórrer a Grècia o 
Itàlia on, efectivament va haver-hi 
una arribada massiva de persones 
refugiades que es gestionava de 
diferents maneres: d'un mode 
paternalista, d'un mode repressiu i 
també solidàriament. Fa dos estius, 
la gran part de gent que era a Grècia 
per intervenir durant la crisi dels 
refugiats a nivell activista o solidari 
eren de l'Estat espanyol. Molts grecs 
del sector activista estaven fent un 
"break", ja que portaven la resta de 
l'any assumint l'acollida en espais 

autònoms. Entre la varietat de gent 
arribada per ajudar, hi havia moltes 
persones simpatitzants de la lògica 
de les ONG, altres més happy 
flowers, gent cristiana, xarxes de 
solidaritat musulmana, gent molt 
canyera, gent molt desubicada i gent 
de batalla fent assessories 
jurídiques als camps. També, hi 
havia gent de militància anarquista 
i de col·lectius més radicals que 
volíem fer una política de 
confrontació contra el sistema de 
deportació i fronteres. La veritat és 
que l'estiu del 2016, posterior a la 
militzarització obligatòria dels 
camps i el desmantellament 

d'Idomeni, era bastant caòtic, un 
"salvese quien pueda" i cada 
col·lectiu, projecte o ONG actuava a 
la seva parcel·la, tot estava super 
descoordinat. Jo vaig tornar bastant 
confosa, amb moltes ambigüitats i 
contradiccions, i bastant pessimista. 
Sense saber per on agafar-ho. 

Algunes de les persones que 
integrem el Punt i que vam estar allí, 
érem de les que no estàvem d’acord 
amb la forma en com s’estava 
gestionant l’acollida a Grècia. Érem 
molt crítiques amb tot el que havia 
passat al poble d’Idomeni, amb la 
gestió paternalista o 

intervencionista de determinades 

ONGs als camps. Per posar un 
exemple, enteníem que posar 
parquet als camps, entre altres 
demandes, era semblant a voler 
reformar les presons des de dins. 
D'aquesta manera no es feia front a 
la situació de bloqueig de les 
fronteres. Tanmateix, al veure la 
situació d'extrema precarietat 
també podíem pensar "bueno, 
aquesta gent serà aquí per molts 
anys, per la qual cosa és necessari 
organitzar tot això i que hi hagi unes 
condicions una mica dignes". 

El problema, en realitat, era que 
acabaven essent llocs funcionals al 
paper que Europa havia donat a 

Grècia, i amb això, amb el lloc que 
des de l'Estat s'ha donat a les ONG 
dins de la política neoliberal i 
intervencionista a països pobres; 
finalment acaben realitzant el 
treball que correspon a les 
institucions públiques i gestionant 
lo social. A més, aquest aspecte té a 
veure amb el rol que se li va donar a 
Grècia, i que es dona a tercers països, 
com a llocs on s'externalitza la 
frontera. Se'ls dona el rol de frontera 
de contenció. 

En tornar de Grècia, vam sentir que 
no havíem fet res. Teníem una 
sensació d'impotència molt gran, i 
seguíem amb la intenció de fer 


17 


alguna cosa, però no sabíem què era 
el que podíem fer, o des d'on es podia 
fer. Les persones que vam confluir al 
Punt veníem d'espais més 
autònoms i d'autogestionaris, per la 
qual cosa no ens sentíem còmodes 
en organitzacions grans, de tall 
ciutadanista o centrades en "drets". 
En comparació amb aquestes 
organitzacions, que ja tenien 
preparada una infraestructura per 
acollir a les persones, nosaltres 
havíem d'actuar a un nivell més 
micro. El lloc de batalla el vèiem clar: 
paral·lelament a l'establiment de 
demandes cap a l'Estat, era 
necessari emprendre accions 

directes respecte de les fronteres i la 
llibertat de moviment de les 
persones. Així, fèiem seguiment a 
diferents casos i els donàvem 
suport, però mai es va convertir en 
una cosa gran, ja que l'Estat 
Espanyol no ha sigut, en moltes 
ocasions, el seu principal destí. 

Tot i que el Punt neix amb la idea de 
funcionar mitjançant vincles basats 
en l'horitzontalitat, en la pràctica, el 
grup ha tingut una composició 
dispar i molt euroblanca. Al principi 
hi havia poques persones refugiades 
participant i lluitant, però moltes 
activistes autòctones amb moltes 
ganes d'intervenir. El mateix em va 

ocórrer en altes col·lectius anteriors, 
on intentàvem anar més enllà dels 
discursos dels drets i ens 
inspiràvem en idees anarquistes, 
amb la voluntat d'acabar amb les 
fronteres, les deportacions i els 
sistemes de desigualtat racial. 
Nosaltres vèiem que no acabàvem 
d'arribar als espais de les persones 
migrades en situació d'opressió, i 
que els debats i les accions es 
projectaven a un cercle petit, als 
nostres espais polítics. 

La majoria érem i som euroblanques 
i idealistes, amb ganes de canviar 
una situació de la qual fèiem un 
diagnòstic molt clar. Per a això, 

sento que potser buscàvem aquest 
"subjecte oprimit" per un sistema 
injust, amb el qual ens volem trobar 
per polititzar-nos juntes. Tanmateix, 
això no és sempre possible per a les 
persones que es troben en 
situacions jurídiques complexes, o 
que tenen altres formes de fer 
política. Hi ha sempre una relació de 
poder i desigualtat. Aquest és un 
punt que sí que han aconseguit 
altres col·lectius activistes, per 
exemple els de persones migrades 
que va mobilitzar-se durant els 
tancaments de fa 12 o 15 anys, o 
altres col·lectius que treballen el 
tema i que han fet un treball 

d'acompanyament i seguiment 
jurídic, arribant a aconseguir 
contactes i formar xarxes que 
mobilitzen ràpidament a les 
persones. També, col·lectius més 
recents de persones racialitzades, 
migrades o sense drets que s'han 
polititzat i que són subjectes actius. 

Amb el temps, el Punt va créixer i va 
pretendre també ser un espai 
d'acompanyament per a aquelles 
que arriben aquí i que comencen el 
procés de demanar asil, totes amb 
necessitats diferents. En aquest 
sentit, hem fet un protocol 
d'acompanyament per abarcar les 
àrees jurídica, d'habitatge, d'idioma i 
també pel que fa l'acompanyament 

psicosocial, tot això a un nivell 
informal, basat en xarxes d’ajuda 
mútua i de gent que coneixem. Més 
que proporcionar únicament 
acompanyament en aquestes àrees, 
la idea bàsica del que fem és que 
acompanyem a la persona, sigui el 
que sigui el que necessiti. Ens guiem 
doncs pel seu dret a moure's 
lliurement i a decidir el seu projecte 
de vida sense que ningú l'hi estigui 
limitant. Aquesta aproximació ens 
diferenciaria d'altres col·lectius. Tot 
i això, som poca gent i aquesta és 
una responsabilitat que sembla 
gran. Per això hem intentat fer xarxa 
amb espais i col·lectius com 
Cuidando a Quien Cuida, Barri Obert, 

o l'Espai de l'Immigrant, on també hi 
ha psicòlegs treballant. 

Molta gent que s'apropa al Punt 
participa en més espais activistes, 
en la línia de la lluita contra les 
fronteres, com el No Border Camp 
que va tindré lloc l'estiu de 2016 a 
Thessaloniki. Recentment, s'han 
acostat a l'espai persones que durant 
aquest estiu van estar a llocs com el 
camp d'Idomeni o altres llocs de 
Grècia. Aquestes persones, quan 
tornen a la ciutat, veuen en el Punt 
una manera de seguir treballant 
aquests temes, compartir 
informació i ajudar-nos mútuament. 
Jo vaig estar a Grècia només un mes, 

però conec a persones d'altres llocs, 
que van estar-s'hi més, muntant 
projectes molt interessants, com el 
projecte de cuina autogestionada 
d'Idomeni. L'experiència a Grècia és 
una cosa que et marca. Prens 
consciència que el problema es 
compon de diferents i disperses 
barricades, a través de les quals 
intentem moure'ns, aportant d'on 
podem, però sempre per mitjà de 
l'autogestió i l'autonomia. 

Per altra banda, hem volgut també 
generar un espai d'autogestió per al 
col·lectiu, però també 

d'autoocupació ocasional per a les 
pròpies persones refugiades. Així 
hem fet algunes activitats a centres 

socials okupats, dividint els 
beneficis de la barra i del menjar que 
es venia entre el col·lectiu i les 
persones que cuinaven. Aquest tipus 
d'activitats ens generaven diferents 
debats al col·lectiu: per una banda, el 
de fer ús d'espais okupats i 
autogestionats per benefici propi, 
però també entenem que se'ns 
presenten situacions molt urgents. 
Per l'altra, també ens sorgia la 
dificultat de com fer-ho sense caure 
en lògiques assistencialistes, perquè 
no estiguéssim facilitant que 
aquestes persones rebessin diners i 
desprès no s'impliquessin en les 
activitats del col·lectiu. Aquesta 
situació s'ha donat, per exemple, 

amb joves sirians que viuen als 
voltant de Barcelona amb els que 
vam començar a fer aquest tipus 
d'activitats, i que desprès no han 
continuat al col·lectiu. A més de tot 
això, fem difusió de la situació de 
l'asil i les persones refugiades en les 
xerrades i debats on se'ns convida. 
El Punt és així, un col·lectiu que 
s'adapta a les necessitats de cada 
moment, sense abandonar els debat 
interns sobre el que fem i com ho 
fem. 

Un tema que hem començat a 
treballar últimament, ha sigut el de 
participar en el que està passant a 
Catalunya amb les persones 
refugiades que ja són aquí, en la seva 

estada en el "post" d'aquesta 
arribada. Al febrer del 2017, van 
contactar amb nosaltres un grup de 
persones dins del programa 
d'acollida estatal que estaven vivint 
a la Casa Bloc, un equipament per a 
l'acollida de persones refugiades 
propietat de la Generalitat que 
gestionen Accem, CEAR-CCAR i 
Creu Roja. Aquest grup de persones 
ja "intervingudes" per les ONGs es 
trobava a la fi de la primera fase del 
programa estatal d'acollida. Aquest 
té tres fases: la primera, que és la 
d'arribada i dura uns 6 mesos, on es 
viu en un centre d'acollida. La 
segona, en la que has d'iniciar 
l'autonomia. I la tercera, on es 

preveu que la persona refugiada 
s'integri a la societat. Aquestes fases 
poden estar sotmeses a pròrrogues. 
El que ens hem trobat és que en 
aquest sistema hi ha una sèrie de 
problemàtiques. 

A totes aquestes persones se'ls 
acabava la primera fase del 
programa estatal i es trobaven amb 
moltes dificultats derivades de 
mancances del programa, 
desemparades i amb perspectiva de 
quedar-se al carrer. En el moment en 
que la primera fase acaba, han de 
començar a buscar un lloguer amb 
els diners que els proporciona el 
programa; les mateixes ONGs els fan 
d'aval. Però amb el problema de 

l'habitatge que hi ha ara mateix a 
Barcelona, els resulta impossible 
trobar un pis de lloguer a la ciutat. 
Quan ho parlen amb les ONGs, els 
aconsegueixen pisos fora de 
Barcelona i això els representa un 
problema, ja que moltes famílies 
tenen nens escolaritzats a la ciutat i 
traslladar-se els suposa haver de 
canviar d'escola en mig del curs 
escolar. Resulta tot molt caòtic. 
Buscant solucions, ningú semblava 
tenir-hi una resposta: les ONGs no 
els feien cas i quan parlaven amb 
l'Ajuntament els deien que les 
persones que treballen al Pla 
Barcelona Ciutat Refugi no els ho 
podien gestionar, si la problemàtica 

no entra dins de certs programes 
concrets. La Generalitat, per la seva 
banda, vol fer el seu programa, però 
és un programa basat en la 
mentoria. 

El que podem veure és que el 
sistema està molt descoordinat, i al 
centre del problema s'hi situa la Llei 
d'Estrangeria, que no permet cap 
flexibilitat perquè ho centralitza tot. 
Aquesta llei suposa que, quan 
arribes, has d'integrar-te a la 
societat. Per fer-ho et donen una 
"targeta vermella" que et deixa en un 
limbe jurídic, donant-te permís de 
residència però no de treball (fins al 
cap de sis mesos), i a més limitant la 
teva mobilitat, ja que no tens permís 

per estar dins d'una comunitat 
autònoma diferent de la qual t'hagin 
assignat. Tot això dificulta molt 
buscar i trobar feina. 

Les persones que ens van contactar 
de Casa Bloc eren molt crítiques 
amb aquesta gestió, ja que veien que 
el trànsit cap a l'autonomia, que el 
Govern els exigia, era impossible en 
aquestes condicions. A partir d'aquí, 
van començar a establir una 
demanda i nosaltres els vam ajudar 
a canalitzar-la políticament para 
exercir una pressió a escala 
institucional i d'aquestes 
organitzacions. La nostra resposta a 
tots aquests problemes que es 

trobaven, va ser fer pressió 
convocant una roda de premsa. Vam 
voler aprofitar la recta final de la 
campanya Casa Nostra, Casa Vostra 
(CNCV), la setmana d'abans de la 
manifestació 'Volem Acollir", en el 
moment en que el discurs de la 
solidaritat amb les persones 
refugiades estava més present, per 
senyalar aquesta dissonància. 
Volíem mostrar la realitat de les 
persones que ja eren refugiades a la 
ciutat i les dificultats que es 
trobaven per viure-hi. 

Vam fer un primer comunicat, 
recollint les queixes de les persones 
que havien contactat amb nosaltres, 

en el què criticàvem l'actuació de les 
ONGs i dels treballadors socials que 
treballen amb elles. A continuació 
ho vam remetre als coordinadors de 
la campanya CNCV, Stop Mare 
Mortum i altres entitats que 
participaven dins de la campanya 
perquè el signessin, però no vam 
rebre una bona resposta, sinó que els 
va molestar que presentéssim 
informacions crítiques que ells 
consideraven que no estaven 
contrastades. Va ser controvertit, 
perquè les mateixes ONGs que 
criticàvem participaven dins de la 
campanya CNCV. Desprès vam 
rectificar i vam fer un comunicat 
més "conciliador", fent les crítiques a 

les deficiències del programa estatal 
d'asil, i eliminant altres aspectes per 
evitar un rebuig de les 
organitzacions a les que volíem 
adreçar-nos. Aquests dies van ser 
molt caòtics amb el treball de 
traducció i de concreció per 
entendre bé els cassos concrets i 
quina era la crítica que hi havia 
darrere. Van ser dies també molt 
bonics, perquè s'hi van implicar 
persones per exemple d'Ucraïna o 
Veneçuela, que venien d'un llocs 
polititzats, amb les idees clares i 
amb bona energia. 

Es va fer una roda de premsa, 
preparant-ho bé per exposar els 
casos i posar sobre la taula com s'ho 

farien les administracions per 
acollir més persones sol·licitants 
d'asil, si les poques persones que ja 
són aquí, quan acaben la primera 
fase, es troben desemparades, amb 
risc de quedar-se al carrer i veient- 
se forçades a tocar més portes i 
demanar ajuda. Vam assenyalar que 
hi havia un dèficit en la planificació. 
Després d'això, també hem 
participat en un grup de col·lectius 
que van sortir de la campanya 
CNCV. Aquests no es sentien 
còmodes amb la direcció adoptada 
per la coordinació, altres ja eren 
crítics des de l'inici amb la 
campanya. Aquest grup es va idear 
per coordinar accions per reclamar 

els drets de persones migrades i 
refugiades. Es va valorar començar 
per la realització d'una assemblea de 
migrants i refugiades en la que 
pensar accions, malgrat que de la 
temàtica de refugiats tan sols la 
tractem nosaltres amb la gent de 
Casa Bloc. Aquesta assemblea, 
realitzada el 2 d'abril del 2017, va 
estar convocada per col·lectius amb 
trajectòria com Papers per Tothom i 
va prendre l'objectiu de fomentar la 
lluita de les persones migrades pels 
seus drets, molt semblant a la línia 
que havia portat aquest col·lectiu en 
el passat. Nosaltres, des del Punt de 
Suport, ens vam implicar molt en la 
preparació de l'assemblea, a la que 

va venir gent de diferents països i 
territoris del voltant de Barcelona. 
D'aquesta primera assemblea, en va 
sortir el nom d'un espai de 
coordinació de varis col·lectius pels 
drets de les persones migrades, 
l'Assemblea 2A (pel 2 d'abril), d'on 
han sorgit mobilitzacions concretes, 
com una okupació momentània que 
es va fer en una seu de la Generalitat 
de Catalunya, no fa gaire, per 
reclamar aspectes en relació a 
l'accés a la nacionalitat de les 
persones que ja porten temps al 
territori. La particularitat de 
l'Assemblea 2A estava en el fet que, 
en contrast amb la campanya CNCV, 
aquesta era una assemblea de 

persones migrades. Això calia 
dinamitzar-ho, i qui ho dinamitzava 
érem nosaltres, però era una 
assemblea que configurava a les 
persones migrades com a subjecte 
polític, el que era important per no 
caure en les dinàmiques 
assistencialistes. 

Hem tingut dificultats en el procés, 
sobretot per a les que ens 
encarregàvem de dinamitzar. En 
una tarda, cada col·lectiu de 
persones migrades i refugiades 
havia d'explicar les seves demandes 
i entre totes generar una agenda 
d'accions. Nosaltres vam intentar 
gestionar el que estava passant, 
ocupant un paper d'organitzadores i 

marcant els tempos, establint com 
havia de ser l'assemblea perquè fos 
operativa. Això no obstant, es va 
criticar la nostra forma per ser 
massa blanca i barcelonina, i jo ho 
entenc: un col·lectiu porta a aquests 
espais les seves pròpies maneres 
d'organitzar-se. Per exemple, els 
manters o les persones del 
Maresme, que tenien formes 
d'organització pròpies molt bones, 
estaven escoltant-nos perquè també 
tenen confiança en la plataforma 
que es va crear, sobretot quan hi ha 
col·lectius que els ajuden en l'àmbit 
d'informació jurídica o per mitjà 
d'acompanyaments. Llavors clar, 
una no se n'adona i ja està 

organitzant-ho tot. Nosaltres vam 
recollir aquesta crítica se'ns va dir 
que ho havíem fet molt «tuobab», 
una paraula que s'usa a Àfrica per 
referir-se al que fan els blancs. 
Tampoc ens vam tornar a ficar en 
això que s’estava gestant, perquè 
vèiem que no estava prou madur, 
que era necessari treballar més. 

D’aquest espai de coordinació, que 
es va reunir durant uns mesos, va 
sortir la tancada de desembre de 
2017 que va ser coordinada només 
per uns col·lectius, i no va ser tan 
potent. Actualment (abril 2018) ens 
trobem fent assemblees per pensar 
com aglutinar les diferents 
demandes migrants i quines 

accions podem fer. S'està treballant 
perquè hi hagi una nova articulació 
evitant personalismes. Hi ha 
persones molt implicades, que tenen 
llaços molt ben assentats des de fa 
molts anys amb diferents col·lectius, 
però que prenen les seves pròpies 
decisions i exerceixen rols de poder. 
Veient aquestes dinàmiques 
organitzatives, des del Punt de 
Suport ens va retirar d'aquesta 
coordinació. 

No obstant això, hi ha la intenció de 
fer un treball més col·laboratiu per 
part d’altres organitzacions. Les 
demandes són diverses i cada 
col·lectiu té les seves formes de 
lluita, per la qual cosa també 

s'estudien diferents formes d'acció. 
Podem fer una "tancada", que és una 
mesura de pressió interessant, però 
que crema molt i per a la qual es 
necessita molta infraestructura. 
L'any 2001 o 2005 això va funcionar, 
perquè el que s'estava fent era 
visibilitzar una situació i generar 
una espècie de «paro» migrant per 
pressionar l'administració al voltant 
dels processos de regularització. 
Aquests tancaments sempre són 
recordats com un èxit, una 
conquesta de determinades 
demandes, per la qual cosa és una 
estratègia sempre disponible. 
Aquestes però, van sortir bé perquè 
hi havia un objectiu molt clar. Si hi 

hagués una ara, en què ens 
focalitzaríem? No podem dir "'la 
situació és insostenible, ens 
tanquem demà!" Això ja ho sabem, 
però ningú ens seguirà. Perquè sigui 
efectiu és important adaptar-se a la 
situació actual, sostenir una 
demanda clara, així com assegurar 
que participarà molta gent i que es 
produiran mobilitzacions en altres 
punts, com va passar anteriorment. 

Costa molt generar una consciència 
col·lectiva en un grup de gent que 
està molt atomitzada, justament pel 
caràcter dispers i divers de les seves 
experiències: hi ha algunes 

persones que estan en 
indocumentació, altres que porten 

molts anys i que el seu problema 
actual està en la nacionalització, a 
nivell laboral, etc. Hi ha diversos 
fronts, i és difícil dir quina és 
l'estratègia per a cada front. Això fa 
que el moviment de demanda 
migrant li costi aflorar com a tal, 
perquè són molts fronts per 
coordinar i diferents formes 
polítiques en acció. De tota manera, 
seria increïble que tornés a haver-hi 
un període de tancaments en 
diferents localitats, amb diferents 
col·lectius, amb molta gent 
disposada a ser-hi donant un cop de 
mà, amb una infraestructura potent 
i acompanyat per premsa 

alternativa que projecti l'acció a 
nivell social. 

D'altra banda, i tornant a 
l'Assemblea 2A, aquesta va sorgir en 
aquell moment perquè s'estaven 
realitzant les mobilitzacions de 
suport cap a les persones refugiades 
a Catalunya. Aleshores el moment 
polític era molt receptiu davant el 
tema, el que permetia presentar de 
manera més efectiva les demandes 
migrants. Catalunya també és un 
país, en comparació a altres països 
d'Europa, on el gir xenòfob no s'ha 
donat de forma tan marcada. Però de 
cop i volta en uns mesos ha canviat 
tot, quedant invisible de nou pel 
procés de la construcció de la 

República, l'independentisme i la 
repressió de l'Estat espanyol cap a la 
mobilització catalana. És molt greu 
el que està passant, però no per això 
hem de desconèixer que un terç de 
la població segueix en una situació 
d'explotació i d'opressió molt gran, 
tant a nivell polític com econòmic. 
És important que hi hagi col·lectius 
de persones afincades aquí donant 
suport, perquè així s'evita que el 
desgast propi de la mobilització 
sigui més gran. 

La crisi dels refugiats 

La crisi dels refugiats fa molts anys 
que existeix. Aquesta té la seva 
causa en la política del tancament 

de fronteres, en l'exclusió de 
l'entrada al territori europeu de les 
persones que no son desitjables. 
Aquestes polítiques, que comencen 
amb l'espai Schengen i la 
construcció de les tanques de Ceuta 
i Melilla a la segona meitat dels anys 
90, s'intensifiquen des de l'li de 
setembre del 2001, quan 
s'intensifiquen les restriccions a les 
fronteres a partir de la seva 
externalització i la presència molt 
clara d'un discurs basat en l'alteritat, 
amb l'associació migrant-il·legal- 
terrorista. Aquesta última qüestió 
dificulta l'entrada de certs grups de 
persones a la UE, justificant la seva 
exclusió i el bloqueig de les fronteres 

en base a una lògica de la seguretat. 
No només es tracta del tancament 
de les fronteres, sinó de tot un 
sistema de deportacions i, a nivell 
institucional una política migratòria 
racista i excloent. 

Llavors penso que es parla de 'la 
crisi dels refugiats" perquè la 
situació s'ha agreujat amb la guerra 
de Síria, i és aleshores quan es parla 
de l'èxode sirià. Aquesta és una 
situació que, no només es redueix a 
les persones síries a Grècia, una 
realitat molt mediàtica i 
espectacular amb les imatges dels 
bombardejos. També té lloc a tot 
l'Àfrica i l'entrada a Europa pel nord 
d'Àfrica, per exemple per les 

fronteres de Ceuta i Melilla. El que 
podem veure és que en els darrers 15 
anys s'han anat endurint totes les 
rutes migratòries, provocant que 
surtin més màfies que cobren més 
diners per unes rutes més difícils. Jo 
parlaria més aviat de polítiques 
migratòries racistes i excloents, la 
creació d'un lloc blindat i l'exclusió 
de la resta, amb diferents graus de 
fronteres, internes i externes, on 
diferents països juguen diferents 
funcions. Grècia i els països 
d'Europa de l'est són un exemple 
d'això, ja que la UE els ha donat el 
paper de "contenidors" o "coixins". 
En el cas d'Europa de l'Est el resultat 
ha estat desastrós, ja que no els 

donen cap garantia, són molt 
racistes i dictatorials. Un exemple 
d'això és la resposta d'Hongria, que 
interna a les persones refugiades en 
camps de concentració. 

La meva experiència a Grècia va ser 
de sorpresa, jo anava amb la idea del 
"refugiat vulnerable", el que fuig de la 
guerra; de les famílies amb nanos... i 
un cop vaig arribar-hi el que vaig 
veure va ser que es tracta de 
persones de molts països diferents. 
Els primeres que van arribar a la 
frontera de Grècia amb Macedònia 
quan es va tancar van ser 
d'Afganistan, Iran o el Marroc, no 
eren sirians. És en aquest moment 
on entren en joc les distincions 

entre sol·licitants d'asil i migrants, 
una distinció que de vegades es 
torna volàtil, com la de les persones 
de l'Iraq, que "acabaven" la categoria 
d'asil a l'agost de 2016. Realment, 
quan a tota aquesta gent se'ls hi treu 
l'etiqueta de refugiats es 
converteixen en migrants en 
situació d'il·legalitat jurídica. En el 
fons, la migració i el refugi o l'asil 
estan connectats i no depenen tant 
de diferents situacions de 
necessitat, sinó dels interessos dels 
països europeus. 

"La crisi dels refugiats" per a dones i 
homes 

Quan penso en com aquesta situació 
afecta de manera diferent a homes i 

a dones, barrejo coses que vaig veure 
a Grècia amb altres que he estudiat i 
analitzat durant investigacions que 
he fet. Si bé es diu que els primers 
estudis sobre els fenòmens 
migratoris parlaven de que era el 
subjecte masculí el que migrava als 
països del sud d'Europa per treballar 
a la indústria, més tard es parla de 
la feminització de la migració, i es 
comença a veure que aquest 
subjecte no és només masculí. Així 
no obstant, no és el mateix migrar 
sent home que sent dona, ni tampoc 
són les mateixes les condicions que 
permeten que una dona pugui sortir 
del seu país i migrar. Són també 
diferents les situacions entre, per 

exemple, els països sud-americans i 
els del Magreb. En ocasions les 
característiques de les diferents 
migracions depenen de la demanda 
de mà d'obra en els països europeus. 

En el cas de les persones refugiades, 
els homes ho tenen més fàcil per 
passar a Europa. Les dones, per 
contra, tenen menys llibertat de 
moviment. En això, la legislació 
també juga un paper important. Per 
exemple, quan ets una dona i vens 
aquí en un procés de reagrupament, 
el teu estatus jurídic depèn del teu 
marit, del permís de residència i de 
treball que tindrà ell en tant que 
mantingui la seva feina. Tu com a 

dona et tornes depenent en relació a 
aquest aspecte, no et dóna 
autonomia. Per tant, la llei 
d'estrangeria, té formes masclistes i 
androcèntriques i subordina a les 
dones. 

Quan era a Grècia, aquesta facilitat 
de moviment masculina vaig veure 
que estava relacionada amb la 
propensió a fer contactes amb 
persones europees de les xarxes de 
solidaritat, que després els ajudaran 
a travessar les fronteres. Allí vaig 
conèixer a varies persones de l'Iraq i 
Síria que havien tingut un procés de 
politització molt ràpid, però real i 
intens: a 6 mesos de la seva estada 
s'havien tornat activistes i estaven 

«a tope». Per això, convivien amb els 
activistes europeus i en ocasions 
desenvolupaven relacions 

amoroses amb activistes europees 
que després, en alguns casos, els 
ajudaven a creuar cap a la UE. El 
prototip seria el d'un noi de 20-30 
anys, pare o el primer dels germans, 
que desprès reagrupa a la família. 
Vaig veure aquesta dinàmica de 
gènere amb molts cooperants en 
llocs com el campament No 
Borders 2 , els camps dels refugiats o 
les okupes al barri d'Exarchia a 
Atenes. 


2 Col·lectiu format per psicòlegs dedicat a proveir suport a, entre altres persones, aquelles que 
han intervingut en camps per a persones refugiades. 

Tot i que aquestos casos tenen lloc, 
hem d'anar en compte de no tornar 
allò anecdòtic en una generalització, 
ja que això pot tindré un efecte 
estigmatitzador i massa 
reduccionista. Aquestes dinàmiques 
no serien diferents a altres 
contextos en que persones joves es 
relacionen. Si bé aquestos casos 
tenen rols de gènere marcats, també 
s'han donat relacions de solidaritat 
entre dones per travessar fronteres, 
relacions basades en vincles 
afectius (no necessàriament 
relacions amoroses) que es donen 
entre dones, però també entre 
homes. I el que és més important, 
aquest comentari no ha de quedar- 


57 


se en una visió eurocèntrica de la 
solidaritat. La realitat és que la 
majoria de persones que travessen 
les fronteres ho fan sense l'ajuda de 
persones europees, amb els seus 
recursos i xarxes de solidaritat. No 
som imprescindibles. 

Amb tot i això, és cert que les dones 
no tenen les mateixes oportunitats 
que els homes. En el mateix context, 
ens va resultar molt difícil apropar- 
nos a les dones perquè molt poques 
parlen l'anglès. Normalment, quan 
podíem establir contactes de 
solidaritat i d'informació ho fèiem 
amb l'ajuda de traductors, i aquests 
eren homes. Aquestes dinàmiques 
de gènere les experimentaven 

també els homes activistes, als que 
els resultava molt difícil apropar-se 
a les dones. Si hi volien establir 
relacions properes no podien. Tot 
això ens parla de les estructures 
patriarcals que guien el 
comportament de la gent. 

Tot així, cal dir que també es van 
crear espais de dones en 
campaments autogestionats com el 
d'Eko i relacions de solidaritat entre 
dones activistes i dones migrants 
que han perdurat. Evidentment, les 
dones tenen els seus propis espais 
dins les cultures patriarcals de 
països musulmans, i són espais 
forts, però no eren visibles als 
nostres ulls. Llavors, resultava molt 

difícil entrar i parlar amb elles. A mi 
això em generava impotència, més 
sent una dona i veient-me 
travessada per les dinàmiques de 
gènere semblants, però amb 
priviliegis: parlant anglès i vista amb 
interès com a europea blanca en el 
mateix context. Em deia a mi 
mateixa: "i elles no poden com ells!". 
Al final estàvem ajudant i 
relacionant-nos més amb homes de 
20 a 30 anys, i tothom es mereix 
aquesta ajuda però... què passa amb 
les dones? Hi ha molt poques dones 
que migren soles com els homes en 
aquest context, i les que ho fan són 
molt vulnerables i estan sotmeses a 
violència sexual a les fronteres. Una 

estratègia que veia molt era la de 
viatjar en grup. Si es viatja en família 
sí que es mouen les dones, però 
llavors són allò vulnerable que el 
grup ha de protegir. El subjecte 
migrant masculí invisibilitza al 
femení. 

El perfil de dones empoderades o 
més autònomes que viatjaven soles 
no el trobàvem gaire. Una excepció 
foren dos noies que vam conèixer a 
una nit de balls que es feia sovint a 
una plaça d'Exarchia. Elles ens van 
semblar diferents, van començar a 
ballar en un context 
predominantment masculí on les 
úniques dones que estàvem bevent 

érem les blanques i europees. Elles 
fumaven i bevien. 

Amb l'ajuda de dues germanes 
italianes, una d'ella casada amb una 
persona libanesa i que parlava l'àrab, 
els següents dies vam visitar-les a 
l'Hotel Oniria i vam poder generar un 
espai de dones i establir certa 
confiança. Les dues noies de la plaça 
eren dues germanes sirio-palestines 
que viatjaven juntes. Provinents 
d'una família de classe mitja, van 
fugir cap a Damasc, on vivien amb 
tota la família en un pis llogat fins 
que la situació va ser insostenible i 
van decidir anar a Europa. Portaven 
molt de temps endurides 
psicològicament pel viatge i quan 

vam fer-los una entrevista per una 
petita publicació que preparàvem es 
va obrir la caixa de pandora: ens van 
explicar les agressions sexuals i un 
episodi molt dur de violació que 
havien patit a la frontera turca per 
part de la policia fronterera turca. 
Elles deien que dones soles com 
elles no n'hi havia, i elles dues 
sempre tractaven de viatjar en grup 
per fugir de les agressions sexuals i 
la violència. 

Després d'explicar-ho es van desfer i 
els següents dies vam compartir 
varies estones amb elles en un grup 
de dones. Després de tornar hem 
mantingut el contacte per les xarxes 
socials. Tot i així, a mi no m'agrada 

fer això, no és gaire responsable fer 
obrir la caixa de pandora a una 
persona en estat de trauma, havent 
de marxar al cap poc de temps i no 
fer-li seguiment. Després de veure 
tanta desigualtat, ens van venir 
ganes de quedar-nos i treballar 
només amb dones. 

Quan es diu que les fronteres són 
violència masclista, és perquè la 
mateixa frontera té una frontera 
física, on hi ha violència sexual per 
part de diferents agents, però això 
també es fusiona amb el procés que 
tu portis des del teu lloc d'origen. 
Parlaríem de doble i triple 
discriminació. 

La influència dels mitjans de 

comunicació 

Encara que la producció de tantes 
imatges impactants de conflictes 
diferents provoca una mena d'efecte 
"fast food" que fa que després ni les 
recordem, crec que el que sí que és 
positiu és que s'ha visibilitzat el 
tema. Podem dir que a Catalunya i 
l'Estat Espanyol hi ha hagut molta 
sensiblització i la gent ha manifestat 
el seu rebuig a la situació. Un efecte 
d'això ha estat que a Grècia hi 
havien molts espanyols i catalans i 
un sentiment de solidaritat que és 
bo. Podíem veure històries de molta 
gent solidaria que viatjava sola i pel 
seu compte, com la d'un professor de 

Córdoba que va aparèixer a Salònica 
i se'n va anar a treballar a un 
camp. Tota aquesta resposta ha 
tingut lloc perquè els mitjans de 
comunicació han parlat molt de la 
situació. Aquest focus para després 
perquè els mitjans busquen el morbo 
i la urgència de la notícia, què passa 
llavors? La situació a Grècia no ha 
canviat i ara sembla que ningú se'n 
recorda. 

Mentre que aquest focus aquí ha 
generat un increment de la 
solidaritat, a altres països d'Europa 
ha generat l'efecte contrari i, com 
que han rebut molta gent, la gent 
s'ha tornat xenòfoba. 

La solidaritat a Catalunya 


Hi ha hagut experiències molt 
interessants de grups de 
professionals que han anat en bloc 
cap allà com ara els bombers o 
salvament marítim, que han anat a 
salvar gent al mar. Crec que la 
solidaritat espontània s'estructura 
quan cadascú s'acosta a les xarxes 
que coneix. 

Una part d'aquesta solidaritat que 
arribava a Grècia estava 
desorganitzada, hi havia gent que no 
coneixia el rol que la situació 
implicava tenir, i certa preparació és 
necessària. A les Brigades 

Internacionals de Solidaritat 3 , per 
exemple, et donen certa formació 
del que et trobaràs al lloc on vas. Per 
altra banda, de solidaritat més 
anarquista i anti-fronteres n'hi ha , 
però és més minoritària. Amb 
aquests grups ens hi hem trobat de 
manera més informal. La meva 
impressió és que les persones de 
fora molestàvem una mica a les 
persones gregues que participaven 
d’espais més anarquistes. Costava 
trobar punts de trobada, perquè elles 
ja tenien una manera de funcionar 
molt compromesa però també molt 


3 Les Brigades internacionals de solidaritat/acompanyament tenen com a objectiu la denúncia 
de tota violació dels Drets Humans i el suport moral a les comunitats afectades per un conflicte. 
La persona voluntària es desplaça al terreny amb l’objectiu de prendre consciència de la 
situació real i de fer pressió, com a comunitat internacional, damunt dels actors del conflicte. 

estricta i territorial, amb els seus 
refugiats en les seves okupacions. 

La solidaritat s'organitza en onades 
en funció dels cops mediàtics. 
Aquest hivern, per exemple, quan 
van córrer notícies de que les 
persones refugiades a Lesbos es 
trobaven en situacions de 
desemparament amb temperatures 
de -15°C de seguida la gent es va 
mobilitzar per fer recollides de roba. 
Aquesta resposta ràpida, sense gaire 
reflexió, l'hem qüestionat després, 
quan hem trobat un moment per 
parlar-ho detingudament. Atenes 
està ple de magatzems amb roba i 
potser una resposta més intel·ligent 

és organitzar aquest material, enlloc 
d'enviar més coses. Aquesta 
dinàmica la vaig viure també aquest 
estiu a Salònica. No s'aconseguia 
coordinar la repartició de les ajudes 
que arribaven de manera més o 
menys autogestionada, faltava que 
algú centralitzés tot aquest treball 
perquè no fossin de nou les grans 
ONGs les que s'encarreguessin 
d'això. 

La solidaritat i les diferents 

experiències d'homes i dones 

Pel que fa al treball diferenciat amb 
dones, aquesta és una tasca que s'ha 
de fer i no es fa. Normalment es 

construeix la dona i els nens com 
vulnerables, víctimes de multitud 
d'opressions i incapaces 
d'organitzar-se. Això són actituds 
molt etnocèntriques per part nostra. 
Si no tens connexions amb els grups 
de dones no les coneixes. 

En aquest sentit, a mi em va semblar 
molt positiva l'actuació que vaig 
veure de xarxes de solidaritat 
musulmana amb presència al Regne 
Unit, amb grans infraestructures, 
que enviaven coses concretes 
basades en el seu coneixement de 
les necessitats de les persones que 
estaven a Grècia. A Grècia es rebien 
coses com espècies, alimentació 
concreta, roba ampla i peces per a 

senyores, com vels, també 
compreses... Aquest és un aspecte 
que no es tenia em compte quan es 
feien els enviaments des d'altres 
llocs. Per exemple, recordo que 
teníem excés de material escolar, 
quan no era el que es necessitava. 

El mapa de la solidaritat a Catalunya 

La Comissió Europea és la 
responsable de l'espai Schengen 4 i 
elabora les directrius en matèria de 
política migratòria i fronterera, 
directrius que després recullen els 


4 L'espai Schengen és un espai creat el 1995 per l’acord de Schengen per suprimir les fronteres 
comunes entre els estats integrants i establir controls comuns a les fronteres exteriors 
d'aquests països. En la pràctica, l’espai Schengen funciona en termes migratoris com un sol 
país. No s'ha de confondre l'espai Schengen amb la Unió Europea (UE), car hi ha països de la UE 
que no formen part de l'espai Schengen i hi ha altres països que estan integrats en l'espai 
Schengen i no pertanyen a la UE. 

diferents estats per elaborar les 
seves pròpies lleis d'Estrangeria. 

Per altra banda, la funció social que 
haurien de fer els estats es deriva al 
tercer sector. ONGs com APIP- 
ACAM, CEAR, Creu Roja o ACCEM 
són a les que l'Estat deriva la 
responsabilitat de gestionar, a canvi 
d'uns diners, la benvinguda i 
intervenció de les persones 
refugiades i migrades. La part 
institucional del mapa engloba 
també a institucions que no tenen 
les mateixes competències, com la 
Generalitat i l'Ajuntament. 

L'Oriol Amorós, el Secretari de 
Migració de la Generalitat, 

últimament està mirant cap als 
moviments socials i té una actitud 
més receptiva, d'escoltar. Des de la 
Generalitat són conscients de les 
mancances i limitacions del sistema 
d'asil actual, de que la qüestió social 
no funciona, i en són molt 
conscients. No saben com 
gestionar-ho. Si no, no ens 
escoltarien. Jo he sigut més pròxima 
a la manera de fer dels grups 
autònoms, que prefereixen no tenir 
aquest contacte amb les 
administracions, seguir per una 
altra via, però sí que entenc que hem 
de fer demandes i si cal, reunir-nos- 
hi. Fer pressió des del carrer i des 
dels col·lectius. De fet, ara des del 

Punt estem preparant una reunió 
coordinada amb actors 
institucionals, ONGs i col·lectius per 
treballar en un full de ruta per 
millorar la situació, posant les 
demandes a sobre la taula. 

L'Ajuntament de Barcelona, per la 
seva banda, amb el Pla Barcelona 
Ciutat Refugi, també està fent coses, 
però ens fa l'efecte que hi ha 
dificultats en coordinar-ho. Al final, 
els passa el mateix que a la resta de 
les institucions: el seu paper és 
delegar, com la resta de la societat 
neoliberal, a les xarxes i ONGs. Les 
seves estructures tenen una manera 
de funcionar que no s'adapta a la 
realitat a la qual s'han d'aplicar, sinó 

a la seva pròpia lògica anterior, que 
és pròpia del Tercer Sector. La 
realitat, però, és que malgrat que 
s'intervingui i proporcioni serveis 
socials a les persones migrades i 
refugiades, el problema seguirà 
situat a l'àmbit de l'Estat Espanyol, 
perquè el problema és la Llei 
d'Estrangeria. Es tracta d'un 
problema jurídic. Aquesta 
descoordinació el que provoca és 
que la gent no pugui desenvolupar el 
seu projecte de vida. 

Per una persona propera que curra a 
dins de la Generalitat podem saber 
que ara és un moment en el qual hi 
ha molta solidaritat amb el tema de 
les persones refugiades, les 

institucions es molesten quan es fan 
públics els casos amb problemes i es 
qüestiona així la seva actuació en la 
matèria. Aquestes són les mesures 
de pressió que treballem. Tot i així, 
sembla que les institucions estan 
receptives amb els moviments, i 
això pot tenir a veure amb què hi ha 
governs d'esquerres. Si estigués 
l'equip de l'Ajuntament que presidia 
Xavier Trias (del partit Convergència 
i Unió), o el de o la Generalitat de fa 
7-8 anys, amb la primera 
presidència de Artur Mas, no ens 
escoltarien, segur. 

Els grups autònoms els posaria al 
més lluny possible dels altres, 
perquè van per altra via. Les ONG 

tenen relació amb els migrants com 
a intervinguts, però la gent que és 
intervinguda no es polititza. Papers 
per Tothom estem fa una política de 
la reivindicació de Drets. Nosaltres 
tenim un discurs més en la direcció 
de la subversió a les fronteres, però 
també fem acompanyaments i per 
tant també encaixem amb la 
defensa dels drets. A diferència de 
les ONGs, els acompanyaments del 
Punt no es limiten a acompanyar en 
el procés legal, sinó en el procés del 
que vol la persona, sigui legal o no. 

Entenem que aquest 

acompanyament en el procés de 
demanda de les persones permet 

una politització. Per exemple, en el 
cas de Casa Bloc, ens van demanar 
informació i després vam pensar en 
estratègies conjuntes per tirar-ho 
endavant. Quan vam fer la feina per 
a la roda de premsa, vam haver de 
fer diverses sessions per discutir 
quins serien els punts. Quan fas una 
denúncia et mous més enllà d'allò 
personal, ja que portes un problema 
al pla públic a través d'un discurs 
polític. Per la confluència 
d'experiències en aquesta demanda 
era necessari abordar diferents 
fronts d'exclusió, fer un esquema 
coherent d'exigències, amb 
informació contrastable, etc. Va ser 

un treball polític i intercultural molt 
bonic. 

A diferència d'això, les ONG no 
asseguren la politització perquè 
estableixen relacions de 
beneficència. La beneficència 
apareix moltes vegades quan les 
persones es relacionen amb 
organitzacions. Pensen que tu els 
vas a resoldre alguna cosa, i 
nosaltres no podem resoldre-ho: el 
que necessitem és polititzar-ho 
perquè transcendeixi d'aquest espai. 
Això va ser el que vam voler fer amb 
la denúncia a Casa Bloc, que les 
persones fessin elles mateixes una 
acció política, més enllà de la por 

que tenien. Nosaltres no podíem 
resoldre el que demanaven, però sí 
que podíem acompanyar-les en el 
procés de forma molt activa. Això, 
finalment, també és un exercici de 
relació vertical, perquè al final no 
érem nosaltres les que ens estàvem 
exposant. A elles els hi feia por, i no 
por a la repressió o la violència, por 
de vergonya, vergonya a l'exposició 
davant les altres persones de 
l'edifici que al·legaven haver estat 
deixades fora, tot i que elles les van 
convidar a formar part de la 
reivindicació. 

Teníem claredat d'aquesta 
verticalitat, però no ho vam exposar 

així perquè tampoc sabíem com fer- 
ho d'una altra manera. Són temes 
sensibles que és molt difícil 
deconstruir, perquè més enllà de les 
nostres intencions d'horitzontalitat 
partim de posicions de privilegi que 
són diferents, tot i que no ens han de 
paralitzar. Sempre hi haurà 
situacions de privilegi que puguem 
subvertir, ja sigui en donar un pas 
enrere, en no dirigir, o en no dir-li a 
les persones què és el que han de fer. 
Això, per exemple, a Grècia era molt 
més exagerat, havia certs rols que 
mai t'anaves a treure de sobre, 
portant-te a escollir, si continuar en 
això o no. Jo no em sentia còmoda 
en aquestes posicions 

assistencialistes, no hi havia anat a 
això, sinó a la lluita, però no podia 
animar a lluitar, si jo no em quedaria 
per afrontar les conseqüències. Això 
em va fer fer un pas enrere. Al 
principi ens mou una cosa molt 
passional, però quan hi ets dius: - 
"val, què complex". 

Les persones que van participar 
d'això, també van aprofitar del que 
es va generar, no només des de 
l'exercici polític, sinó també de les 
xarxes de solidaritat que es van 
crear. Aquests suports permeten que 
es venci la por i la vergonya 
d'exposar una situació d'opressió. 

Connexions i aliances 


Encara que podríem dir que no hi ha 
hagut relació entre la lluita migrant 
i la lluita independentista, sí que s'ha 
generat un espai des de les bases 
que posa en discussió la construcció 
d'una República que consideri la 
migració. En el col·lectiu Observatori 
pels Per l'Autonomia i els Drets dels 
Pobles Indígenes (OAPDI), en el qual 
participo, vam fer una carta en què 
denunciàvem que, de la manera com 
s’està plantejant, el tracte que la 
nova República establiria amb la 
població migrant, seria igual que el 
que actualment existeix des de 
l’Estat espanyol. Això perquè la llei 

de transitorietat, que és la llei que 
permet la desconnexió de l'Estat 
espanyol després del referèndum i la 
construcció d'un nou Estat, feia un 
"tallar i enganxar" de la llei 
d'estrangeria espanyola. Aquesta 
llei definia com a persona de 
nacionalitat catalana a aquelles que 
tenien nacionalitat espanyola, el que 
permetia tot un procés d'exclusió a 
la població migrant. Alguns partits 
polítics d'esquerra eren conscients 
d'això, però no van poder o voler 
posar-ho sobre la taula perquè van 
prioritzar la realització del 
referèndum. El "qui pot i qui no pot 
pertànyer a la col·lectivitat catalana" 
és un debat molt complex, amb 

molta càrrega ideològica. En aquest 
sentit, una part dels moviments 
socials involucrats en això hem 
sentit la necessitat de muntar una 
estratègia per visibilitzar les 
demandes migrants en aquesta 
discussió. Al Poble-sec, per exemple, 
es va fer un esdeveniment que 
tocava aquest tema a nivell de 
moviments socials a Barcelona. Ara 
estem en un gran llimb on tot està 
aturat per la repressió, tot i que la 
maquinària capitalista continua 
sempre. 

Respecte de la lluita anarquista, hi 
ha hagut poca vinculació amb la 
lluita migrant, justament perquè hi 

ha molt poca consciència 
antiracista.i també poca consciència 
feminista. Els espais autònoms amb 
tot el seu bagatge històric, han estat 
molt blancs i masculins, quedant 
poc lloc per a realitzar propostes 
interseccionals, de barrejar 
demandes feministes amb 
demandes antiracistes. Però cal 
veure que hi ha diferents formes 
d'opressió en l'organització de la 
societat. Per exemple, fa anys vaig 
estar en una okupació en què hi 
havia molts activistes 

llatinomericans i que van començar 
a generar dins de l'anarquisme 
aquests espais de reflexió. Ells 
tenien els seus problemes jurídics, 

però també s'estaven menjant el 
racisme en els espais polítics de 
Barcelona per ser "sudacas", van 
haver de demostrar que eren 
activistes, que havien sobreviscut a 
la repressió policial o a una crisi 
econòmica que ni tan sols deixava 
per menjar. Aquestes persones feien 
una crítica molt forta a la manca de 
treball antiracista a l'interior 
d'aquests moviments autònoms i 
okupes. Fins i tot, a dia d'avui té més 
benvinguda el discurs feminista que 
l'antiracista, perquè quan no és una 
prioritat per tu, costa molt repensar 
els privilegis. 

El Punt podria haver jugat un paper 
estratègic de vinculació, però al final 

aquest és un debat que planteja cap 
a on dirigir el col·lectiu. Volem 
acompanyar persones que estan en 
una situació d'opressió i generar 
demandes que ens permetin una 
lluita conjunta? 0 ens dediquem a 
fer un col·lectiu que treballi 
específicament el tema del racisme 
en els col·lectius blancs de classe 
mitjana o popular? Els dos eixos són 
acceptables, però el Punt treballa 
més en la primera línia. Així i tot, 
amb la gent de Llatinoamèrica es 
treballa molt al voltant d'aquests 
temes, potser per nexes lingüístics i 
codis històrics compartits. Per 
exemple, les noies de l'Espai 
t.i.c.t.a.c. ara estan fent tota una 

crítica feminista decolonial. La lluita 
avança i hi ha molta gent que està en 
aquesta perspectiva, però quan ens 
movem a altres espais, ens adonem 
que no està gens generalitzat. 

En aquest mapa hi situaria també un 
altre grup que recollís els espais 
quotidians d'ajuda mútua, espais 
polítics i autònoms en els quals jo 
em moc. Aquí estaria L'Espai de 
L'Immigrant, que seria un espai 
d'acompanyament; el Sindicat 
Popular de Venedors Ambulants, 
que treballa per la despenalització 
de la venda ambulant; Sindillar, un 
espai d'acompanyament i treball 
sindical on hi ha les treballadores de 
la llar; Papers per Tothom, que va 

sortir als "tancaments" per reclamar 
aspectes concrets de la 
regularització; o el mateix el Punt de 
Suport a les persones migrades, que 
vol fer acompanyament i treballar 
l'ajuda mútua. 

A més, a plataformes com Stop com 
Mare Mortum o CNCV els situaria 
prop de les iniciatives ciutadanes, 
perquè intenten fer un front comú 
que aglutini tot el mapa, però estan 
molt a prop de les institucions. 
L'Assemblea Nacional Catalana, per 
la seva banda, es troba molt propera 
a l'actual govern de la Generalitat. 

Pel que fa a Stop Mare Mortum, crec 
que es tracta de persones molt 

experimentades, tant en l'àmbit 
tècnic com teòric. No obstant això, la 
seva via de treball té una vessant 
més jurídica, ja que parlen de 
conceptes com l'entrada segura, 
miren cap a la Unió Europea i cap a 
negociar amb les institucions. No 
són tant de reivindicar al carrer 
transgredint. I per això últim entenc 
fer coses que subverteixin l'ordre, 
com okupacions de llocs públics o 
pintades. Aquests no eren partidaris 
d'això, sinó de construir un 
moviment ciutadà cívic. Tot i així 
penso que l'estratègia és vàlida, 
perquè si arribes a un gran nombre 
de gent les institucions et fan cas. 

La campanya Casa Nostra. Casa 

Vostra 


Tot i que vam anar a les primeres 
reunions de coordinació, el Punt de 
Suport no va participar a la 
campanya. Si que vam anar a la 
manifestació dins del bloc migrant, 
l'espai previ al que després va ser 
l'Assemblea 2 d'Abril. No vam 
continuar perquè no ens sentíem 
còmodes. 

La campanya estava dirigida a 
persones catalanes i demanaven als 
Governs català i espanyol poder ser 
un país d'acollida. Després d'una de 
les assemblees, a les quals ens van 
convocar, vam poder observar que la 

seva intenció era la de crear un 
moviment ciutadà amb la referència 
de les mobilitzacions en contra de la 
guerra d'Iraq, un moviment ampli 
que inclogués tots els sectors de la 
societat. Això vol dir un moviment 
on hi siguin les persones 
treballadores, els estudiants, els 
moviments socials, les estructures 
sindicals i els partits polítics 
d'esquerres. Tots aquests van anar a 
la manifestació del dia 19 de junt de 
2016 amb el lema "Volem Acollir". La 
mobilització estava molt enfocada a 
la ciutadania, va ser una 
manifestació amb molta gent blanca 
i de classe mitja. Tenien la intenció 
de ser una plataforma que aglutinés 

tots els col·lectius presents al 
territori. 

L'aspecte problemàtic es que no es 
podia parlar de tot allò sense la 
presència i de les mateixes persones 
migrades o refugiades. Aquesta 
qüestió va portar a la generació d'un 
"bloc migrant" dins de la campanya, 
per tal que aquestes persones foren 
subjectes polítics i poguessin parlar 
per elles mateixes. En tot el treball 
previ que es va fer a la manifestació, 
els col·lectius més propers a les 
demandes de les persones migrants 
teníem dues sensacions contràries: 
per una banda, vam lluitar perquè el 
Bloc Migrant no quedés invisible, per 
altra però, teníem la sensació que la 

manifestació s'aprofitava de la 
nostra presència, incorporant a les 
persones migrades, 'les refugiades 
de la fam" i les "refugiades de la 
guerra" a dins, però després deixant- 
nos fora de la presa de decisions 
polítiques. Mostra d'això va ser la 
foto que les organitzadores es van 
fer amb el President Puigdemont, 
que ens va semblar fatal, perquè es 
tenia la sensació de no se'ns havia 
avisat i a més s'havia aconseguit 
una entrevista amb la Generalitat, 
ignorant que la campanya va ser un 
procés que involucrava a una 
multitud de gent. Al final, aquesta 
gent va quedar a l'ombra de les 
institucions. 

Cal dir, però, que es tractava d'una 
mobilització ciutadana que 
demanava a les institucions que 
fessin una bona política d'acollida. 
Nosaltres, des del Bloc Migrant, els 
estem dient que això és complex, 
perquè hi ha molta descoordinació i 
l'arrel és la mala gestió i les 
polítiques racistes i colonials de la 
UE. Les persones que coordinaven la 
campanya volien fer moltes coses, 
però a l'hora de gestionar el treball 
previ amb les entitats no es va fer 
treball de base, es va mantenir i es va 
reproduir la jerarquia que existeix 
amb les institucions, amb unes 
formes personalistes i una sensació 

que no es tenia en compte el treball 
local previ. 

Llavors, el que va passar després de 
la roda de premsa que vam convocar 
des del Punt, i de tenir certa 
repercussió mediàtica, va ser que 
varis col·lectius migrants que porten 
una trajectòria llarga a Barcelona 
ens vam reunir en un nou espai, 
reunits pel descontentament i 
incomoditat amb el procés de la 
campanya CNCV. En aquest 
moment es va decidir muntar un 
espai apart, en el que estem 
col·lectius com Tanquem els CIE, 
Papers per Tothom o L'Espai de 
l'Immigrant, entre altres, i que 
desprès ha evolucionat fins el que és 

ara rAssemblea2A, on hem estat 
participant per organitzar accions. 
El plantejament des del qual partim 
és que ara mateix hi ha una mena de 
sensibilitat social amb tema de les 
persones refugiades. Pensem en 
aquest moment com una 
oportunitat per ara que la gent està 
disposada a escoltar, situar i 
visibilitzar el tema de la migració. 
Cada un dels espais que estan al Bloc 
representa un petit espai de 
reivindicació, amb demandes 
concretes i ben definides. El que 
trobo és que, si ens ajuntem totes, 
podem fer més pressió a les 
institucions. La nostra aliança és 
estratègica. 

Tots els col·lectius anteriors crec 
que tenen un vincle amb Grècia, i és 
la reivindicació dels drets de les 
persones refugiades. Pel que fa als 
col·lectius amb presència a Grècia, a 
la Comunitat Eko la situaria prop de 
la manera d'actuar dels cooperants 
d'ONG. És una iniciativa que va 
sorgir d'una manera espontània al 
territori i va ser el "referent català" a 
Grècia. Ells van rebre certa ajuda de 
la Generalitat i estan molt 
vinculades a sectors indepes. 
Malgrat que no els conec molt per 
valorar la seva feina, sí que conec 
gent que va estar a Grècia, però que 
no va tornar molt contenta. Si bé els 

han donat premis 5 , hauríem de 
veure amb deteniment què és el que 
estaven fent i com. La solidaritat que 
van desencadenar va estar molt bé, 
sobretot des d'aquí, però una vegada 
allà podríem veure coses com que 
estaven rebent molts diners tan sols 
per treballar dins d'un camp, mentre 
que d'altres camps no tenien tants 
recursos. També, van haver-hi 
crítiques dels personalismes a dins i 
de les situacions còmodes en que 
estava la gent cooperant, en 
comparació de la tralla que els 
tocava viure a la gent de dins. 
Aquesta és un crítica extensible a 


5 La Fundació Alfons Comins va premiar a la comunitat EKO amb el Premi Internacional Alfons 
Comín, un reconeixement al projecte per ser "un referent de convivència, cooperació i 
solidaritat" al camp de persones refugiades de Vasilika. 

molts altres projectes. Tot i això, 
crec que Eko té una part bona i 
interessant i on hi han participat 
persones molt vàlides. A mi va 
agradar molt l'escoleta 

autogestionada que van organitzar. 
Però també penso que l'essència 
d'aquesta intervenció va canviar 
quan es van desallotjar els camps 
d'Idomeni i es va començar a 
muntar el projecte com a part social 
d'un camp gestionat per militars. Al 
voltant d'aquesta pràctica jo crec 
que es pot reflexionar, ja que aquests 
camps són gestionats per la policia i 
no deixen entrar a qualsevol 
persona, i per tant també controlen 

els límits del que pots i no pots fer 
dins del camp. 

En una altra ocasió, durant aquest 
estiu ens vam apropar al camp de 
Kalahari, al voltant de Salònica, amb 
la intenció de repartir uns diaris que 
havia editat l'organització del 
campament No Border amb 
informació de l'esdeveniment i de la 
situació de les lluites polítiques de 
les persones refugiades a Grècia. 
Allà ens va rebre una dona d'un 40 i 
pocs, originària dels Estats Units que 
feia temps que estava en el camp i 
era respectada. També hi havia 
moltes persones solidàries 
provinents d'organitzacions 

cristianes espanyoles. En aquell 
moment, ens van invitar a entrar al 
camp, però ens van prohibir portar 
els diaris, argumentant que sentir 
parlar de política no era bo per a les 
persones que estaven dins. 
Recentment, havien estat fent 
vagues de fam per protestar per la 
situació que vivien al camp i aquests 
cooperants pensaven que si es 
tornaven a polititzar i sortir al carrer 
acabarien frustrant-se, augmentant 
la tensió i empitjorant la seva 
situació, ja per si molt crítica Per 
això preferien que estiguessin 
tranquils i no es polititzessin. 
Aquesta actitud paternalista, que es 
justificava en el mateix bé de les 

persones de les quals s'havien fet 
càrrec, es pot veure també com una 
manera d'enfortir les estructures 
que volem combatre, una mica així 
com "reformar la presó des de dins 
perquè sigui més agradable". 
D'aquesta manera es dóna el 
missatge que es quedaran més 
temps allà (quan en teoria són 
camps de trànsit fins que siguin 
distribuïts a altres països d'Europa), i 
pot ser que sigui així i que sigui 
necessari aquesta organització. Tot i 
així, si els policies que gestionen el 
camp et deixen entrar a un lloc com 
aquest, potser és perquè amb la teva 
ajuda no tenen problemes amb les 
persones que viuen dins, ja que no 

s'encarreguen de res. Ells 
externalitzen i no cal que estigui 
present una ONG. Per una altra 
banda, tot això ens va fer pensar en 
el control que pot haver-hi en els 
camps, per exemple per part dels 
serveis d'intel·ligència, per controlar 
a la gent del DAESH que entra a 
Europa. 

A banda d'Eko, a altres camps també 
hi ha hagut projectes interessants, 
com ràdios comunitàries. En 
qualsevol cas, el principal repte que 
tenen aquests projectes es treballar 
perquè la gent pugui autogestionar- 
se. En aquests contextos tan durs de 
vegades es difícil cuidar el teu 
entorn si no et cuides a tu mateixa. 

Hi havia molts camps que no 
estaven cuidats i els els voluntaris 
no hi volien anar. També cal pensar 
en els camps com en estructures 
més enllà de la situació concreta de 
les persones que hi habiten. Moltes 
de les que estaven l'estiu passat a 
Grècia ara han arribat a Europa, però 
els camps continuen i les persones 
segueixin arribant i malvivint en 
ells. 

Quan parlem de la situació a Grècia i 
als camps, em venen al cap debats 
interns i compartits que teníem 
algunes persones que havíem anat 
allà amb la idea de fer activisme 
polític, però que ens trobàvem 
desenvolupant tasques 

humanitàries, com repartir menjar 
als camps. Veure'ns en aquesta 
dinàmica reforçava les posicions 
asimètriques fins i tot més, ja que les 
persones a les quals ajudàvem es 
ficaven més en la posició de víctima 
i nosaltres havíem de posar límits 
amb la mateixa gent. Era una gran 
contradicció que no era fàcil de 
resoldre: activisme i ajuda 

humanitària es barrejaven 
contínuament. Un exemple d'això va 
ser quan es va desallotjar una de les 
cases que es van okupar per donar 
habitatge a famílies refugiades 
durant el No Border Camp a 
Salònica. El mateix dia havíem 
planejat dins el nostre grup una 

repartida de menjar en el camp de 
refugiades de Sinatek, però mig 
equip va ser detingut i no podia venir 
amb nosaltres. En aquest moment, 
em trobava dividida: jo volia anar a 
la manifestació a cridar amb les 
persones refugiades, no a repartir 
menjar. Aquesta sensació d'estar 
entre els dos costats es repetia en 
moltes ocasions. 

Esta Producción Narrativa se 
profundizó entre los meses de 
marzo y agosto de 2018 a partir de 
encuentros de interpelación entre 
la persona activista y la 
investigadora. Forma parte del 
material producido en la 
investigación "Memorias de luchas 
por los derechos de las personas 
inmigradas en Barcelona”, 
desarrollada en el marco del 
Doctorado en Persona y Sociedad 
en el Mundo Contemporàneo de la 
Universidad Autònoma de 
Barcelona, en el seno de los grupos 
de investigación Cartografías de la 
Solidaridad y Fractalidades en 
Investigación Crítica (FIC). 

